ಕಿಸ್: ನಾಳೆ ಬಿಡುಗಡೆಯಾಗಲಿದೆ ಪವರ್ ಸ್ಟಾರ್ ಹಾಡಿರೋ ಸ್ಪೆಷಲ್ ಸಾಂಗ್!

ಬೆಂಗಳೂರು: ವಿರಾಟ್ ಮತ್ತು ಶ್ರೀಲೀಲಾ ಜೋಡಿಯಾಗಿ ನಟಿಸಿರೋ ಕಿಸ್ ಬಿಡುಗಡೆಯ ಹಂತದಲ್ಲಿದೆ. ಈ ಹಿಂದೆಯೇ ಬಿಡುಗಡೆಯಾಗಿದ್ದ ಎರಡು ಹಾಡುಗಳು ಸೃಷ್ಟಿ ಮಾಡಿದ್ದ ಕ್ರೇಜ್ ಇನ್ನೂ ಹಸಿರಾಗಿರುವಾಗಲೇ ಮತ್ತೊಂದು ಆಕರ್ಷಕ ಹಾಡನ್ನು ರೂಪಿಸಲಾಗಿದೆ. ಪವರ್ ಸ್ಟಾರ್ ಪುನೀತ್ ರಾಜ್ ಕುಮಾರ್ ಹಾಡಿರೋ ಈ ಸ್ಪೆಷಲ್ ಸಾಂಗ್ ಅನ್ನು ನಾಳೆ ಸಂಜೆ ಬಿಡುಗಡೆಗೊಳಿಸಲು ಚಿತ್ರತಂಡ ತಯಾರಾಗಿದೆ.

ಬೆಟ್ಟೇಗೌಡ ವರ್ಸಸ್ ಚಿಕ್ಕಬೋರಮ್ಮ ಎಂಬ ಈ ವಿಶೇಷವಾದ ಹಾಡನ್ನು ನಿರ್ದೇಶಕ ಎ ಪಿ ಅರ್ಜುನ್ ಅವರೇ ಬರೆದಿದ್ದಾರೆ. ಇದಕ್ಕೆ ವಿ.ಹರಿಕೃಷ್ಣ ಸಂಗೀತ ಸಂಯೋಜನೆ ಮಾಡಿದ್ದಾರೆ. ಈ ಹಿಂದೆ ಯಜಮಾನ ಚಿತ್ರದ ಬಸಣ್ಣಿ ಹಾಡಿಗೆ ಸಂಗೀತ ನೀಡಿ ಹಾಡುವ ಮೂಲಕ ಹರಿಕೃಷ್ಣ ಎಲ್ಲರನ್ನು ಹುಚ್ಚೆದ್ದು ಕುಣಿಯುವಂತೆ ಮಾಡಿದ್ದರು. ಇದೀಗ ಕಿಸ್ ಮೂಲಕವೂ ಅಂಥಾದ್ದೇ ಟ್ರೆಂಡ್ ಸೆಟ್ ಮಾಡೋ ಮಹತ್ವಾಕಾಂಕ್ಷೆಯೊಂದಿಗೆ ಅವರು ಈ ಹಾಡನ್ನು ರೂಪಿಸಿದ್ದಾರೆ. ಇದು ನಾಳೆ ಸಂಜೆ 5 ಗಂಟೆ 1 ನಿಮಿಷಕ್ಕೆ ಡಿ ಬೀಟ್ಸ್ ಯೂಟ್ಯೂಬ್ ಚಾನೆಲ್ ಮೂಲಕ ಬಿಡುಗಡೆಯಾಗಲಿದೆ.

ಪವರ್ ಸ್ಟಾರ್ ಪುನೀತ್ ರಾಜ್‍ಕುಮಾರ್ ಅತ್ತ ಯುವರತ್ನ ಚಿತ್ರದ ಚಿತ್ರೀಕರಣದ ನಡುವೆಯೂ ಬಲು ಪ್ರೀತಿಯಿಂದಲೇ ಈ ಹಾಡನ್ನು ಹಾಡಿದ್ದಾರೆ. ಇದರ ಸಾಹಿತ್ಯ ಮತ್ತು ಸಂಗೀತಕ್ಕೆ ಮನಸೋತಿದ್ದಾರೆ. ಈ ವರೆಗೂ ಹಲವಾರು ಚಿತ್ರಗಳಿಗೆ ಪುನೀತ್ ಹಾಡಿದ್ದಾರೆ. ಅವೆಲ್ಲವೂ ಹಿಟ್ ಕೂಡಾ ಆಗಿವೆ. ಕಿಸ್ ಚಿತ್ರದ ಬೆಟ್ಟೇಗೌಡನ ಹಾಡೂ ಕೂಡಾ ಆ ಹಿಟ್ ಲಿಸ್ಟಿಗೆ ದಾಖಲಾಗೋ ಭರವಸೆ ಚಿತ್ರತಂಡದಲ್ಲಿದೆ.

ಎಪಿ ಅರ್ಜುನ್ ಹೊಸತನ ಹೊಂದಿರೋ ಪ್ರೇಮ ಕಥೆಯೊಂದನ್ನು ಕಿಸ್ ಮೂಲಕ ಹೇಳ ಹೊರಟಿದ್ದಾರೆ. ಆರಂಭದಲ್ಲಿಯೇ ಶೀಲ ಸುಶೀಲ ಯೂ ಡೋಂಟುವರಿ ಎಂಬ ರ್ಯಾಪ್ ಶೈಲಿಯ ಹಾಡನ್ನು ಬಿಡುಗಡೆಗೊಳಿಸಲಾಗಿತ್ತು. ಈ ಹಾಡಂತೂ ಯೂಟ್ಯೂಬ್‍ನಲ್ಲಿ ಹುಟ್ಟು ಹಾಕಿರೋ ಟ್ರೆಂಡ್ ಸಾಮಾನ್ಯವಾದುದೇನಲ್ಲ. ಅದರ ಬೆನ್ನಿಗೇ ಬಿಡುಗಡೆಯಾದ ಮೆಲೋಡಿ ಹಾಡೂ ಕೂಡಾ ಹಿಟ್ ಆಗಿದೆ. ಇದೀಗ ಆ ಸಾಲು ಸೇರಿಕೊಳ್ಳಲು ಬೆಟೇಗೌಡ ವರ್ಸಸ್ ಚಿಕ್ಕಬೋರಮ್ಮ ಎಂಬ ವಿಶೇಷ ಗೀತೆಯೂ ತಯಾರಾಗಿದೆ.